**Стручни скуп „Образовање за будућност - реформе у служби пружања јавних услуга по мери грађана''**

***- закључци и препоруке -***

Министарство државне управе и локалне самоуправе у сарадњи са Центром за примењене европске студије, уз подршку Фондације за отворено друштво, у марту и априлу ове године организује серију скупова на тему **„Држава по мери грађана - какву државу желимо у будућности?“** на теме државне управе, локалне самоуправе, здравства, правосуђа, независних регулаторних тела, финансијске дисциплине и образовања.

Скуп посвећен образовању је у партнерству са Министарством просвете, науке и технолошког развоја организован 31. марта 2016. Скупу су присуствовали представници стручне и академске јавности, цивилног друштва, приватног и државног сектора- преко 55 учесника из око 40 различитих организација/институција. У овом документу су представљени закључци и препоруке до којих се дошло на скупу, као и теме о којима је потребно даље дискутовати.

Полазне основе за дискусију су дали потпредседница Владе и министарка државне управе и локалне самоуправе др Кори Удовички и министар просвете науке и технолошког развоја др Срђан Вербић, као и представници Светске банке (Кристијан Аедо, Катија Ерера, Игор Кејфитс). У презентацији прелиминарних резултата функционалне анализе у области образовања, представници Светске банке су истакли да почетни налази указују да Србија мора озбиљно да приступи унапређењу и реорганизацији свог образовног система, како да би подигла његову ефикасност и квалитет, али и ишла у сусрет изазову старења популације, феномену који ће захтевати од радно способног становништва да дуже ради и да поседује вештине за прилагођавање динамичном и променљивом окружењу.

Резултати анализе указују на то да постоје велике разлике између успеха који постижу ученици из сиромашних и богатих породица,  ученици из руралних и урбаних крајева као и да постоји велики број ученика који имају испод минимума знања на међународним мерењима из неких области, а недовољно оних са одличном успехом. Поред уједначавања и подизања квалитета програма и наставника, потребно је и радити на квалитетном раном образовању јер оно има дугорочан позитиван утицај на развој деце, њихове резултате током школовања и вештине за тржиште рада.

Када се говори о управљању и организацији, анализа је показала да се број ђака смањује, број наставника расте, број објеката остаје исти и да постоји велика неуједначеност у броју ученика по одељењу- у неким одељењима је превише ученика, док су у неким изолованим срединама одељења готово празна. Потребно је направити бољу и рационалнију мрежу школа, испитати процедуре и ефикасност административног особља, повећати неким наставницима фонд часова, обучити наставнике да држе више од једног предмета, укинути превазиђене образовне профиле као и неке изборне предмете и променити начин финансирања фокусирањем на исходе, односно по ученику. Посебни део презентације се фокусирао на искуства из других упоредивих земаља и на испитивање различитих модела унапређења система.

Након уводних презентација, уследила је дискусија учесника о различитим темама из тематског оквира за дискусију, који је, уз Програм стручног скупа, достављен учесницима неколико дана пре скупа. У наставку следи представљање дискусије кроз ***кључне реченице***, а потом ***препоруке*** које су сачињене на основу онога што се могло чути како у дискусионом, тако и у презентационом делу.

***Речено је:***

***О вредностима образовног система:***

* Тренутна идеологија се базира на грађанско-капиталистичком систему, односно ради се о тржишним демократским вредностима.
* У школама раде наставници који су формирани у прошлом времену и менталитету, пуни предрасуда, и због тога је важно искрено и јасно рећи за које се вредности залажемо, дефинисати циљеве образовања и промовисати их.
* Не треба наша деца да мисле да је довољно што су завршили школу, већ да буду свесна да се свет брзо мења, да се мора прилагођавати и учити и након формалног образовања- важно је неформално образовање и стицање вештина.
* Важно је погледати колико је дете у фокусу образовног система, да се не деси да је образовање циљ сам по себи.
* Наша интелектуална елита не жели да види количину неједнакости у нашем образовном систему. Шанса сиромашног детета ван Београда да заврши факултет, или детета чији родитељи нису завршили факултет, је значајно мања од детета које није у тој ситуацији. Темпус пројекат је показао да и без новца, већ само радом са породицама у којима нико нема високо образовање, млади уписују факултет.
* Образовање не треба да буде фокусирано само на најпаметније, нити деца треба да уче само чињенице. Децу треба научити да размишљају.

***О односу са приватним сектором и тржиштем:***

* Приватни сектор тејлористички гледа на своје будуће раднике. Њему су потребни одређени профили након завршене средње школе или факултета, и ако их не добије он криви државу. „Натезање“ између приватног и државног сектора је добро јер то осигурава квалитет. Не треба се потпуно приклонити ни ономе што тржиште тражи јер је оно променљиво, али ни ономе на чему држава некада инсистира јер није увек адекватно.
* Не може образовање бити у функцији привреде. Дете 12 (16) година иде у школу и док заврши са школовањем, тржиште неће бити исто као када је кренуло у школу. Због тога је важно изградити вештине.
* Компаније се жале да студенти немају практичног знања, па неке од њих формирају центре за учење у оквиру својих компанија.

**О управљању**

* Законски оквир је крут и не омогућава брзе промене и прилагођавање ситуацијама. Често два закона која се тичу образовања, отежавају све јер су у супротности један с другим, плус огроман број правилника које нико не разуме нити им се зна број. Неке ствари су премало, неке превише, а неке нису уопште регулисане.
* Важно је јачање капацитета и ресурса у локалним самоуправама за доношење одлука и управљање које се тиче образовања, али у неке одлуке (кадрирање) за које није стручан, локал не треба да се меша.
* Радити на јачању квалитета кроз јачање школских управа, просветних саветника и у квалитету и у квантитету. Неопходно је да се уз финансијску подршку направи мрежа добрих наставника, како због размене искустава и добрих пракси, тако и због помоћи лоше оцењеним школама.
* Држава не интервенише само додавањем новца. На пример, у Србији је без додатног улагања, повећана научна продукција и њен квалитет јер су промењени критеријуми односно регулација. Повећана је ефикасност. Исто тако, само повећавање плата на пример 20% би сигурно довело до већег задовољства код наставника, али не би аутоматски довело до боље ефикасности и исхода учења.
* Образовне институције су изоловане, треба да се доведу људи са стране- подељени системи штите сами себе од остатка друштва којем треба да служе, што је нерационално трошење ресурса. Није дозвољено да, на пример, професор универзитета уђе у школу, приватник итд.
* Нове идеје се закомпликују јер се сви уплаше и штите своје интересе и на крају имамо „франкенштајна“ где се не види ни шта је била инцијална идеја те политике.
* На пројектима се показало да оно што издваја одличне школе од других (а у истим условима раде) је одлично лидерство. Инвестирати у лидерство у школама - 15 година не инвестирамо у грађење капацитета лидерства.
* Испуњава се форма уместо да се ради на квалитету и контроли.
* Функционално размишљање није дозвољено, неко бесмислено правило вас увек заблокира.

***О мрежи школа:***

* Само зато што је нешто основано пре 50 година, не значи да треба да остане тако и наредних 50. Раније су пребациване школе на друге општине без проблема, а сада „не можемо ни креду да померимо“.
* Мале сеоске школе – запостављено питање, а то је питање за многа министарства. Треба да опстану због националног интереса (шта год Светска банка рекла)- нема школе, нема људи; мале сеоске школе представљају важан део равномерног регионалног развоја. Светска банка би морала да тај фактор укључи у своје анализе и не треба више слепо примењивати оно што кажу.
* Мрежа школа мора пажљиво да се формира процесом који би био вођен резултатима екстерних евалуација школа.
* Ради се на пројекту промене мреже школа у Београду- постоје велике школе са мало ђака, великом површином, великим трошковима и са другим школама у близини, али се не затварају.
* Велики административни апарат мреже школа, са нејасним доприносом у исходима образовања. Слави се свако отварање и запошљавање, а не гледа се ефикасност и резултати, као што је био случај запошљавања великог броја (1600) секретара у школама чија се улога и допринос побољшању образовања не мери.
* Обједињавања услуга за грађане ако нема довољно ђака - да се на пр. у Канцеларији за младе држи настава или у некој институцији која је сродна образовању, али не треба ни то да укалупимо и буде круто, већ прилагодити ситуацији (шире од зграде). Зашто затварање школа – кад је школа ресурс и може бити део центра локалне заједнице.

***О одговорности и надлежности:***

* Мрежа одговорности је нејасна и дешава се да један актер може да заблокира цео процес реформе а и свакодневно ствара проблеме
* Аутономија универзитета – из страха да се не изгуби анатомија, прављени су „buffer“ механизми па смо дошли до парадокса да су саветодавна тела добила извршну власт.

**О финансирању:**

* Управљачка структура јесте повезана са финансирањем. Ако нам није у фокусу ученик, односно студент, деси се да преовлада логика од пре 50 година а то је - да запослимо што више људи.
* Прича се о повећању буџета за образовање, али је важније направити пресек трошења и знати каква је ситуација, како се новац троши. Да ли постоје тела на које се новац непотребно троши? Погледати где се може рационалније трошити.
* Потребно је дугорочно финансијско планирање са јасним циљевима и корацима. Да може да се зна за 10 година колика ће бити плата просветног радника- просечна или рецимо у односу на народног посланика колико већа или мања. Дати сигнал деци да ли да учествују.
* Лоши резултати per capita финансирања образовања се не спомињу у презентацији, а треба гледати и примере других земаља где је такав начин финансирања погоршао ствари, на пример. Per capita систем треба имати, али мора бити прилагођен специфичностима сваке средине, јер он нема смисла у Црној Трави, али има смисла у Војводини и Београду који имају скандалозно лошу мрежу школа. Тај систем финансирања треба примењивати, али са заштићеним зонама и buffer механизмима.
* Да ли постоји могућност да Светска банка изврши анализу која се тиче сопствених средства средњих стручних школа, да упореди са сличним земљама и другим моделима?
* Да се не везује плата за часове, већ да на пример старији наставник држи часове јуниор наставнику. Врхунског научника сада не можете да плаћате само на докторским студијама, већ морате да га плаћате да држи наставу и на основним студијама.

***О наставном програму:***

* Могуће је променити наставни програм и при томе уштедети и подићи његов квалитет, али не може онда о томе да одлучује Национални просветни савет са оваквом структуром у којој свако друштво има своје представнике, где све може да буде блокирано. У том случају треба дати министру да пресече ако блокирају процес, или ако аргументација против промене нема смисла.
* Да би дете добило целовитију слику о образовању, требало би исто да се напусти то гледање на часове као засебне јединице, али било какав покушај сједињавања садржаја доводи до жестоких отпора сваке групе која држи неки предмет,
* 21. век не симболише само компјутер већ целокупан приступ учењу.
* Када су у питању националне мањине, билингвални систем би био бољи од постојећег - смањиле би се међу- етничке тензије, а на пример мађарско дете не би морало у Будимпешту на студије, а и за српско дете би било боље да зна још један језик. Осим тога, било би и јефтиније.
* Бавити се развојем учења на даљину.

***О наставном особљу***:

* Квалитет образовног система су људи, и потребно је радити на њиховој стимулацији и пажљиво анализирати систем како би се из њега извукло оно најбоље.
* Треба привући квалитетне наставнике, наставничко занимање није довоњно афирмисано.
* Препорука- хоризонтално учење, међусобно учење и посете другим школама које би биле „модел центри“.
* Наставници добијају контрадикторне поруке: с једне стране имају курикулум којег морају да се држе иако је ригидан и не прати промене у свету, а с друге стране имамо промоцију оних наставника који су иноватори, е-учење, промоцију грађанског активизма итд.
* Поверење је важно. Лидери морају да показују поверење, јер онда имамо боље резултате. Када погледамо ко су ти наставници који су агенси промене, видимо да су имали директоре, односно управу која им је указала поверење.
* *Peer pressure-* подићи међу наставницима жељу да буду наставници. Пример Румуније: наставник који по одређеним критеријумима докаже да је добар наставник, наредних пет година има 25% већу плату. Систем код нас не препознаје добре наставнике и не гледа да ли из школе излази дете које зна да мисли.
* Мобилност у наставничком послу- хоризонтална размена искустава, која не треба да буде пука једнодневна посета, већ да обухвата континуирану размену и сарадњу.
* Потенцијал - није потребно кренути од почетка, постоји критична маса наставника која би желела да учествује у промени. Агенси промене постоје, директори и наставници, али треба донети одлуку да се тај потенцијал и искористи,
* Ниједна реформа није успела у којој наставници нису учествовали у њеном формулисању и реализацији.

***Инклузивно образовање:***

* Инклузивно образовање диже квалитет образовања свих.
* Стереотипи и предрасуде владају око инклузивног образовања. Имамо добре наставнике, али је потребно још подршке. Директори који стварају инклузивну културу и политику у школи, нису довољно препознати и треба радити више са њима и улагати у њих.

***О мерењу квалитета образовања:***

* То што наши људи успевају у иностранству не значи да је наш систем добар- најбољи одлазе из земље, њихов успех није доказ да је систем добар.
* Важно је имати механизме где ћемо имати праве показатеље стања у образовању и да нема табу тема.
* Такмичења и екстерна мерења нису довољно добри показатељи стања у образовању. Иако европске земље имају матурски испит, код нас је та иницијатива блокирана, зашто?
* Треба знати ко је најгори, што је табу тема јер школе као да постоје због наставника. Разни лобији и еснафи спречавају промене.
* Систем акредитације у високом образовању - време је да се преиспитају стандарди који су постављени пре 10 година; у њима се не види угао „клијента“ односно ученика, студената, родитеља…

На основу дискусија учесника и уводних презентација, изведене су следеће

*П Р Е П О Р У К Е*

1. ***Идеологија и циљеви развоја***

* Свет се променио, потребно је одредити који је циљ образовања и који систем вредности заступа, формулисати га и промовисати.
* Наћи баланс између каријерног вођења појединца и потреба тржишта тј. друштвеног развоја и обезбедити ефикасан и функционално интегрисан систем образовања почев од најранијег тј. предшколског доба који ће омогућити доступност и инклузију и смањити постојеће разлике између сиромашних и богатих.
* С обзиром на то да се тржиште значајно мења од тренутка уписа до завршетка школовања, образовање треба да научи дете да мисли, а не само да меморише информације. Образовање треба да га научи да континуирано учи и стиче вештине и то током целог живота.
* Изабрана политика треба да се спроводи планирано и дугорочно, без сталних промена, са периодичним прилагођавањима које уважавају технолошке и друштвене промене. Планирање треба да укључи и дугорочно финансијско планирање.

1. ***Управљање***

* Успоставити јасне надлежности и одговорности у систему образовања. Потребно је променом, усаглашавањем и поједностављењем регулаторног и институционалног оквира успоставити механизме управљања који ће омогућити одговорно доношење одлука у ситуацијама када различите интересне групе због својих интереса блокирају доношење истих.
* Преиспитати и јачати капацитете у локалној самоуправи који се тичу образовања, доношења одлука и управљања, постићи баланс између националног и школског нивоа. Успоставити одговорност локалних самоуправа за локалну мрежу и подржати њихово оспособљавање.
* **Мрежа школа**
  + Потребне су структурне реформе, вођене екстерним евалуацијама школа и пажљивим планирањем.
  + Анализирати администартивни апарат мреже школа - његов допринос и организацију.
  + Флексибилније гледати на школе. Школу не треба посматрати као зграду. Школу као концепт учења у заједници треба прилагодити потребама заједнице и стандардима образовања, јер се за учење могу користити друге просторије у локалној заједници (Канцеларија за младе, библиотека и сл.). Увести „школу на точковима“ и друга решења која су иновативна, нису укалупљена, већ су резултат анализа и прилагођавања свакој ситуацији.
  + **Мале сеоске школе** су запостављено питање које треба анализирати из више углова, не само из угла Светске банке у чијим анализама је акценат на односу цене и ефикасности. Потребно је проценити и то колико су мале сеоске школе од значаја за национални интерес јер „где нема школе, нема људи“; мале сеоске школе представљају важан део равномерног регионалног развоја и зато могу да буду коришћене вишенаменски и мултифункционално од стране различитих министарстава, а исто тако и финансиране.

1. ***Финансирање и ресурси***
   * Држава не интервенише само давањем новца већ и регулацијом и другим мерама. Урадити анализу и пресек стања трошења како би се видело где постоји простор за рационалније трошење, не како би се смањило издвајање за образовање, већ како би се уштеде реинвестирале.
   * Увести *per capita* начин финансирања али са заштићеним зонама и *buffer* механизмима како се не би дошло до лоших последица као у неким другим земљама где је дошло до ексклузије, напуштања школовања и сегрегације.
   * Не плаћати наставнике само да држе часове већ флексибилније искористити њихова специфична знања и искуства (старији наставници да обучавају и подржавају млађе, научници да држе наставу само на докторскима итд.)
   * Дати школама аутономију за располагање сопственим простором и капиталом. Сопствена средства не смеју бити добит, већ да служе за даљи развој- без тога нема конкуренције и развоја аутентичних идеја…
   * Обновити организовану набавку учила и едукацију наставног особља за коришћење савремених учила.
2. ***Наставни програм и настава***

* **Потребна је реформа плана и програма** 
  + Уклонити препреке које интересно блокирају промене.
  + Приступ учењу и градиво морају да суштински прате промене у свету –интегрисати информационе технологије у начин учења, а не само се бавити компјутерском писменошћу.
  + Напустити гледање на часове као засебне јединице јер је потребно да ученик добије целовитију слику о образовању и свету.
  + **Отворити систем-** ригидност и изолованост образовних институција спречава да долазе људи са стране (из привреде, са универзитета у школе, итд.).. Отварање би побољшало квалитет наставе и донело би уштеде.
* **Увести учење на даљину** које биобухватило све који имају потешкоће да приступе садашњем систему образовања - децу на болничком лечењу, децу у иностранству, спортисте…
* **Вратити билингвалну наставу-** добра је за саме ђаке, заједницу, интеграцију мањинских група, побољшање међуетничких односа и доноси уштеде.
* **Инклкузивно образовање**
  + Потребна је озбиљна подршка и разумевање за његово спровођење.
  + Школске и предшколске установе отворене за пријем ученика са сметњама у развоју и другим осетљивим групама, али изостаје социјална подршка, и од њих се праве социјални случајеви - радити на томе да оспособимо особу да буде интегрисана у друштво и тржиште.

1. ***Мерење квалитета и јачање капацитета***
   * Међународна евалуација и такмичења су потребни, али не и довољни за праћење квалитета система образовања. Потребно је развити механизме и индикаторе за мерење квалитета система образовања и праћење континуираних побољшања.
   * Процес контроле и праћења мора да буде окренут очувању квалитета и јавном објављивању информација о квалитету школа. Зато је потребно квалитативно и квантитативно јачање школских управа и просветних саветника.

* Успоставити мрежу добрих наставника, за размену искустава и добрих пракси и развити механизме хоризонталног учења и/или помоћ лоше оцењеним школама кроз менторство и посете добрим школама које би биле „модел центри“. Овај систем захтева планирање посебних средстава у буџету којим би се ове активности подржале и успоставио механизам мотивације најбољих наставника.
  + Не одустати од имплементације реформских процеса у систему образовања само зато што његова најслабија карика не може нешто да спроведе, већ имплементирати код оних које имају капацитет, а помоћи онима који не могу, како би се омогућио континуирано унапређење система.

1. ***Запослени***

* **Наставно особље**
  + Факултети који образују образовни кадар треба да посвете више пажње методици наставе, педагогији и психологији а мање образовању научничког профила.
  + Повећати значај лиценци кроз бољу селекцију курсева. Размотрити и могућност да лиценце не важе перманентно, већ да морају да се обнављају као и суспендовање лиценци услед лошег квалитета рада.
  + Подићи међу наставницима жељу да буду наставници
    - Хоризонтална размена искустава, континуирана размена и сарадња.
    - Наградити наставнике који добро раде и чији ученици постижу добре резултате.
    - Већа флексибилност и слобода да уводе промене.
* Једини начин да реформе успеју је да наставници буду укључени у њихово осмишљавање и спровођење, није потребно кренути од почетка, постоји критична маса наставника која би желела да учествује у промени.
* **Лидерство**
  + Оно што издваја успешне школе од неуспешних (нарочито када се ради о инклузивном образовању) су добри лидери који указују поверење својим запосленима који затим постају носиоци промене, зато је улагање у развој лидерски вештина у школама кључно за успех реформе система образовања.

**Закључак:**

Образовни систем мора да одговара потребама 21. века, да буде флексибилан, рационалан и вођен потребама ученика и друштвеног развоја. Изазов у будућности је изградња интегрисаног и доступног система образовања који треба да омогући и подстакне суштински приступ свих социјалних група свим фазама образовања. Зато су потребне корените промене управљачког система, начина финансирања, наставног програма и континуирано мерење и унапређење квалитета. Квалитативне промене подразумевају укључивање свих образовних институција, наставног кадра као и других заинтересованих страна у процес осмишљавања и спровођења реформи.

Приоритетне области за дискусију кроз циклус даљих стручних скупова су: финансирање образовног система, наставни програм у складу са потребама 21. века; однос између образовања, науке и иновација у функцији напретка друштва; Потребно је такође организовати посебну серију скупова посвећених искључиво високом образовању.

**Коментари учесника пристигли након одржаног скупа:**

* Марија Филиповић-Ожеговић, Фондација TЕМПУС

*О ОДНОСУ СА ПРИВАТНИМ СЕКТОРОМ И ТРЖИШТЕМ*

* Потребно је да се отклоне препреке за спровођење студентске праксе. Тренутно не постоји правни основ по коме студенти бораве у предузећима. Поједина предузећа оклевају да прихвате студенте на праксу будући да не постоји тип уговора који могу да закључе са њима уколико им не плаћају праксу. Могуће решење је да се уведе тип уговора нпр. о организацији праксе и да се као и код уговора о волонтирању предвиди симболичан износ који би био неопорезив, а ако предузећа желе да плате тог студента више то могу да учине уз плаћање пореза и доприноса.

*О УПРАВЉАЊУ*

* Увести методологију доношења одређених врста одлука
* Неопходно је да се за систем награђивања у напредовања наставника, као и њихово каријерно вођење, а не само похађање семинара, обезбеде додатна средства.
* Такође, наставници који раде као ментори са студентима или уводе нове наставнике у посао, можда не морају да буду додатно плаћени ако им се смањи на рачун ових активности, фонд часова које држе.

*О МРЕЖИ ШКОЛА*

* Контрапродуктивно је да мрежа школа буде у надлежности локалне самоуправе која је никад неће рационализовати како на наредним локалним изборима не би изгубила подршку становништва. Једини начин да се у постојећим условима повећа обухват у гимназијама је да се део средњих стручних школа реформише у гимназије.
* Татјана Стојић, Фондација за отворено друштво

*О ИДЕОЛОГИЈИ*

* Приступи од знања чињеница ка компетенцијама као знању, вредностима и вештинама
* Старење популације и све дуже остајање на све динамичнијем тржишту рада, говори управо да дужи и значајнији треба да буде део који се односи на генеричка знања, вештине и вредности (компетенције) које могу да дају допринос флексибилности појединца на тржишту- нпр. компетенција за целоживотно учење (стално усвајање и коришћење знања, информација, информационих технологија), компетенције за интеракцију у хетерогеној групи (сарадња, решавање конфликата), аутономно и самостално деловање (разумевање контекста, образаца, могућих исхода деловања, ризика и ограничења, доношење одлука и решавање проблема)- према ОЕЦД мега студији (DeSeCo, 2003.). Ово све значи да ће образовање за демократију и живљење заједно допринети демократском и економском развоју земље. Зато је добро не одвајати професионална знања за тржиште рада и демократизацију школе и друштва.

*УПРАВЉАЊЕ И ОДГОВОРНОСТ СИСТЕМА ОБРАЗОВАЊА*

* Систем образовања је одговоран пре свега онима који га плаћају, а то су грађани ове земље. Одлучивање се, наравно, дешава на различитим нивоима и другачије изгледа на различитим нивоима- националном, локалном и школском, али с обзиром да је образовање и школски систем област од јавног интереса, у њему морају учествовати представници свих заинтересованих страна јер сви они имају мандат да доносе одлуке, с обзиром да је децентрализација управљања на што “нижи” ниво управљања цивилизацијска тековима. У образовању су стручни и одговорни многи на различитим нивоима и различитим аспектима. Тако је родитељ врло стручан и одговоран у познавању свог детета док наставник нпр. физике често, нажалост, није стручан да децу научи физику, иако може бити јако стручан за физику. На исти начин је онај ко не познаје образовне политике и не познаје трендове развоја образовања 21. века, нестручан за доношење образовних политика и никакви политички мандати му у томе не могу помоћи. Отуд још једна цивилизацијска тековина- професионализација.ФОСС-а.